**La IV edició de les Jornades Tècniques Marimurtra compta amb cinc formacions teòriques i pràctiques per a experts en jardineria i botànica**

La Fundació Carl Faust ofereix cinc formacions tècniques al Jardí Botànic Marimurtra adreçades al sector especialitzat de la jardineria, la botànica i el món de la planta. Les **Jornades Tècniques Marimurtra** compten amb cinc sessions formatives -de quatre hores cadascuna- que estan lligades entre si conceptualment, i que van a càrrec de professors que són reconeguts professionals de la matèria que imparteixen.

Les formacions tècniques estan concebudes com una formació acadèmica i adreçada a un públic de nivell avançat en jardineria o botànica. A més de la teòrica, totes les sessions compten amb una part pràctica on els participants poden aplicar els conceptes apresos. La participació en totes les jornades permet obtenir 1 crèdit de reconeixement acadèmic (ECTS) per la Universitat de Girona.

Les jornades del 2025 s’inauguraran el **28 de febrer** amb la sessió **‘Les plantes oblidades, les herbes del jardí comestibles’**, a càrrec de Lluís Borrell Busquets, coordinador del col·lectiu Eixarcolant. En ella es tractarà sobre l'aprofitament culinari, gastronòmic i remeier de les herbes silvestres, finalitzant amb un taller pràctic.

La segona de les sessions tindrà lloc el **7 de març** i versarà sobre **‘Els vegetals, les plantes i els animalons de Marimurtra’**, amb Josep A. Rosselló, Catedràtic de Botànica de la Universitat de València, qui introduirà conceptes que trenquen amb els coneixements tradicionals.

Les jornades continuaran el **14 de març** amb **‘Coneix el sòl i la planta: aprèn a crear l’aliment que els equilibra’**, a càrrec de Jesús Ángel Eslava, cofundador de Vita Veris Biofertilitzants.

El **21 de març** serà el torn de les **‘Varietats locals d’Horta: prospecció, conservació i divulgació’**, amb Xènia Torras, responsable del banc de llavors de varietats locals Esporus. Parlarà de les pràctiques clau per preservar el patrimoni agrícola local i promoure la sostenibilitat en horts i cultius, assegurant la regeneració de diferents varietats hortícoles.

Les jornades es tancaran el **28 de març** amb la sessió **‘Del subsol a l’entorn: Un recorregut per les diferents eines de gestió per a l’arbrat’**, impartida per Sergi Perdices, especialista en paisatgisme i arboricultura, on es tractarà des de la gestió del sòl fins a les tècniques de poda i manteniment, així com les eines més innovadores per garantir la salut i sostenibilitat dels arbres dels parcs i ciutats.

Trobareu més informació sobre les Jornades Tècniques Marimurtra en aquest enllaç: <https://marimurtra.cat/jornades-tecniques-de-marimurtra/>

La Fundació Carl Faust va ser creada el 1951 pel creador del Jardí Botànic Marimurtra, Carl Faust, amb l’objectiu de donar continuïtat a la seva obra. Entre els seus objectius fundacionals hi figuren “...la protecció i el foment dels estudis de biologia mediterrània, especialment en botànica, […] cercant la cooperació i les relacions internacionals en benefici, tot plegat, de la recerca i de la divulgació científiques...”.

20/02/2025

Departament de Comunicació

Fundació Carl Faust

premsa@marimurtra.cat